Geliefde akteur Bud Spencer oorledeBud Spencer en Terence Hill Die Italiaanse akteur Bud Spencer, wat in talle “Westerns” gespeel het, is Maandag in die ouderdom van 86 oorlede. “Dit is met groot hartseer dat ons julle moet meedeel dat Bud nou sy volgende avontuur beleef,” het sy familie op Twitter bevestig. Spencer, gebore Carlo Pedersoli in 1929 in Italië, het in die 1960’s en 1970 in meer as 16 flieks saam met Terence Hill (Mario Girotti) gespeel. “They call me Trinity” is een van die bekendstes. La Repubblica het berig Spencer is in ŉ hospitaal in Rome oorlede. Hy het in meer as 20 flieks gespeel, maar het ook professioneel geswem, vlieglesse geneem en selfs in die politiek ŉ draai gemaak. Hy was die eerste Italianer wat binne ŉ minuut 100 meter vryslag kon swem. Volgens Euro News het Spencer vroeg in sy loopbaan sy naam verander om homself meer bemarkbaar te maak. “Spencer” was in erkenning vir die akteur Spencer Tracy, en “Bud” omdat hy so lief was vir Budweiser-bier. “Rus in vrede, Bud Spencer… My hart gaan uit na jou familie,” het Hollywood-ster Russell Crowe op sosiale media gesê. Huldeblyke vir Spencer stroom in. Bud Spencer en Terence Hill in “They call me Trinity”